Jy sal dus heelwat meer oortuigend moet wees om ons daarvan te oorreed dat hy rede gehad het om die regering te vrees, en baie beslis nog minder sou die gesin van ‘n dienende minister juis gereken kon word as “verdruktes” deur dieselfde owerheid wat die hoof van die huis se salaris betaal het! Inderwaarheid lyk dit vir my of jy redelik baat gevind het uit die apartheidsregering! So verduidelik dan vir ons waarom jy eintlik snags wakker gelê het...nie dat enigiemand dit vir ‘n oomblik geglo het nie.
Miskien het jy jou stelling oor hulle vergeet in die media-onderhoud pas na die insident, so kom ek verfris jou geheue: “...ek was skaam om ‘n bruin mens te wees.” Kan jy onthou? Dieselfde onderhoud waarin jy oor jou apartheids-minister pa gesê het: “...ek is trots op wat hy vir ander beteken het....” Maak dit vir jou sin? Ek hoop so, want vir my klink dit na naakte opportunisme.
So, by wie skaar jy jou dan tog? Seker nie by die Reënboognasie nie, want die een groep van die Reënboognasie verag jy as verdrukkers wat nie die reg het om te kla as hulle vermoor word nie, en ‘n tweede groep skaam jy jou voor omdat jy jouself verhewe bo hulle openbare gedrag beskou.